Llei 2/1995, de 23 de març, de la iniciativa legislativa popular
Sia notori a tots els ciutadans que el Parlament de Catalunya ha aprovat i jo, en nom del Rei i d'acord amb el que  estableix l'article 33.2 de l'Estatut d'autonomia de Catalunya, promulgo la següent

 
LLEI
Exposició de motius                                          
                                                              
L'article 87.3 de la Constitució fixa el marc per a l'exercici de la iniciativa legislativa popular, desenvolupat posteriorment per la Llei orgànica 3/1984, del 26 de març.
                                                              
L'Estatut de Catalunya, fent-se ressò d'aquesta institució democràtica, la va recollir en els termes que estableix l'article 32.6, que en preveu al mateix temps la regulació mitjançant llei.
                                                              
En aprovar aquesta norma, el Parlament de Catalunya capacita totes les persones que tenen la condició de catalans, segons l'article 6 de l'Estatut, i que figuren incloses en el cens electoral, a participar d'una manera directa en  la vida pública, dins el procés de vertebració sòcio-política del país, alhora que procura mantenir l'equilibri harmònic  entre el respecte als representants legítims de la voluntat popular com a resultat d'unes eleccions i l'adopció dels mecanismes que garanteixin l'exercici efectiu d'aquesta iniciativa legislativa.
                                                              
Article 1
Les persones que gaudeixin, d'acord amb l'article 6 de l'Estatut d'autonomia, de la condició política de catalans, siguin majors d'edat, estiguin inscrites degudament en el cens electoral i no estiguin privades dels drets polítics poden exercir la iniciativa legislativa popular prevista en l'article 32.6 de l'Estatut.
                                                              
Article 2
1. Poden  ésser objecte de la iniciativa legislativa popular les  matèries  sobre les quals el Parlament de Catalunya pot legislar.
2. S'exclouen de la iniciativa legislativa popular les matèries següents:
a) Les que estan reservades per llei del Parlament o per l'Estatut d'autonomia a la iniciativa legislativa exclusiva del Govern de la Generalitat o dels diputats de la cambra autonòmica.
b) Les de naturalesa tributària o financera.
c) Les que requereixen la tramitació establerta per l'article 34.2 i 3 de l'Estatut.
d) Les referides a la planificació general de l'activitat econòmica de la Generalitat.
                                                              
Article 3                                           
1. La iniciativa legislativa popular s'exerceix mitjançant la presentació davant la Mesa del Parlament d'una proposició de llei, amb el suport de les signatures, degudament autenticades, d'un mínim de seixanta-cinc mil persones, les quals han de complir les condicions fixades per l'article 1.
2. L'escrit de presentació ha de contenir els documents i els requisits determinats per l'article 6.
3. Si la iniciativa es presenta fora dels períodes de sessions del Parlament, els terminis fixats començaran a computar-se a partir de l'inici del període de sessions següent a la presentació de la documentació.
                                                              
Article 4                                            
1. La Mesa del Parlament ha d'examinar la documentació rebuda i s'ha de pronunciar en el termini de quinze dies sobre l'admissió o inadmissió a tràmit de la proposició.
2. Són causes d'inadmissibilitat:
a) Que la proposició no s'adeqüi a l'Estatut d'autonomia o a la Constitució.
b) Que el text de la proposició tingui per objecte alguna de les matèries excloses a què fa referència l'article 2.
c) Que la proposició  i  la  documentació  presentades no compleixin algun dels requisits fixats per l'article 6.
d) Que la proposició  intenti regular matèries diverses i mancades d'homogeneïtat entre elles.
e) Que estigui en tramitació en el Parlament de Catalunya algun projecte o alguna proposició de llei sobre les mateixes  matèries de què tracti la proposta d'iniciativa popular.
f) Que la proposició reprodueixi una altra iniciativa popular de contingut igual o substancialment equivalent presentada durant la mateixa legislatura.
3. En el supòsit a què es refereix l'apartat 2.a), la Mesa del  Parlament, a iniciativa  pròpia, ha de sol·licitar dictamen  al Consell Consultiu de la Generalitat, d'acord amb les disposicions de la Llei 7/1981, del 25 de febrer, salvant les modificacions que es puguin preveure en aquesta Llei.
4. L'existència d'alguna irregularitat que sigui esmenable ha d'ésser notificada per la Mesa del Parlament a la Comissió  Promotora, a fi que aquesta, dins el termini de quinze dies hàbils, manifesti si desitja retirar la iniciativa o mantenir-la,  un cop hi hagi efectuat les modificacions prescrites pel Consell Consultiu.
5. La resolució de la Mesa del Parlament sobre l'admissió o la inadmissió s'ha  de notificar a la Comissió Promotora i s'ha  de publicar d'acord amb el que disposa el Reglament  del Parlament.
                                                              
Article 5                                                    
1. Contra la resolució de la Mesa del Parlament de no admetre a tràmit la proposició de llei, la Comissió Promotora pot interposar recurs d'empara davant el Tribunal Constitucional, de conformitat amb l'article 42 de la Llei orgànica 2/1979, del 3 d'octubre, reguladora de l'òrgan  esmentat.
2. Si el Tribunal Constitucional decideix que la proposició de llei no incorre en cap supòsit d'inadmissibilitat, el procediment segueix la seva tramitació.
3. Si el Tribunal Constitucional estableix que la irregularitat afecta només determinats preceptes de la proposició, la Comissió Promotora ha de manifestar a la Mesa del Parlament, en el termini de trenta dies hàbils des de la  publicació de la sentència, si desitja retirar la iniciativa o mantenir-la, un cop hi hagi efectuat les modificacions corresponents.

Article 6
1. L'escrit de presentació de la proposta ha d'anar acompanyat de:
a) El text articulat de la proposició de llei, precedit d'una exposició de motius.
b) Una memòria explicativa de les raons que aconsellen, a judici dels signants, la tramitació i l'aprovació de la proposició pel Parlament.
c) La relació dels membres que componen la Comissió Promotora i de llurs dades personals.
2. La Comissió Promotora exerceix la representació dels signants a tots els efectes derivats de la iniciativa legislativa.
3. Els  membres de la Comissió Promotora no poden ésser diputats al Parlament de Catalunya, han  de complir les condicions fixades per l'article 1 i no poden incórrer en cap de les causes  d'inelegibilitat o d'incompatibilitat establertes per la legislació vigent per als diputats al Parlament de Catalunya.

Article 7                           
A l'objecte de garantir la regularitat del procediment de recollida de signatures per la Comissió Promotora, s'ha de constituir una Junta de Control, amb la composició següent:
a) Tres magistrats del Tribunal Superior de Justícia de Catalunya, que han d'elegir d'entre ells el president de la Junta.
b) Dos representants dels grups parlamentaris, designats per la Mesa del Parlament.
c) Actua de secretari de la Junta un lletrat del Parlament, que participa en les deliberacions amb veu i sense vot.

Article 8
1. Un cop admesa la proposició, la Mesa del Parlament ho ha de comunicar a la Comissió Promotora i a la Junta de Control esmentada a l'article 7, a l'objecte que es procedeixi a la recollida de les signatures a què es refereix l'article 3.
2. El procediment de recollida de signatures ha de finalitzar en el termini de noranta dies hàbils a comptar de la notificació a què es refereix l'apartat 1, amb el lliurament de les signatures a la Junta de Control. Aquest termini pot ésser prorrogat per altres seixanta dies hàbils per la Mesa del Parlament, si hi concorren causes degudament justificades.
3. La iniciativa caduca si el termini establert per l'apartat 2 s'exhaureix sense que hagi estat fet el lliurament de les signatures necessàries.

Article 9
Un cop rebuda la notificació de l'admissió de la proposició, la Comissió Promotora ha de presentar davant la Junta  de Control els plecs necessaris per a la recollida de  signatures. Els plecs han de reproduir el text íntegre de la proposició i s'han d'unir als fulls destinats a recollir signatures, de manera que no en puguin ésser separats. La Junta de Control ha de segellar i numerar els fulls i els ha de retornar a la Comissió Promotora en el termini de dos dies hàbils.

Article 10
1. Juntament amb la signatura del proponent se n'han d'indicar el nom i els  cognoms, el número de document nacional d'identitat i el domicili, i s'ha d'acreditar la inclusió del signant en el cens electoral, mitjançant certificació  o en la forma que estableixi la Junta de Control.
2. Les signatures han d'ésser autenticades per un notari, per un secretari judicial o pel secretari de l'ajuntament corresponent al municipi en què el signant figuri inscrit com a elector. L'autenticació de les signatures ha d'indicar la data i pot ésser individual o col·lectiva, plec a plec, en el qual cas ha d'indicar el nombre de signatures que conté cada plec.
                                                              
Article 11
1. Sens perjudici del que estableix l'article  10, les signatures poden ésser autenticades també per fedataris especials designats per la Comissió Promotora.
2. Poden adquirir la condició de fedataris especials les  persones que compleixin les condicions fixades per l'article 1 i que jurin o prometin davant la Junta de Control donar autenticitat de les signatures que s'adjunten a la proposició de llei.
3. Els fedataris especials incorren, en cas de falsedat, en les responsabilitats determinades per les lleis.

Article 12                                                 
1. Els plecs amb les signatures autenticades, juntament amb les acreditacions de la inclusió dels signants en el cens electoral, s'han de lliurar a la Junta de Control dins els set dies hàbils posteriors al venciment del termini fixat per l'article 8.
2. La  Junta de Control, un cop li han estat lliurats els plecs i les certificacions esmentats, els comprova i fa el recompte de signatures en un acte públic, al qual han d'ésser citats els representants de la Comissió Promotora. La Junta  de Control declara nul·les les signatures que no compleixin els requisits fixats pels articles anteriors, les quals no poden ésser computades.
3. Si el nombre de signatures vàlides és igual o superior a seixanta-cinc mil, la Junta de Control, dins el termini de quinze dies hàbils, ho ha de comunicar a la Mesa del Parlament i li ha de trametre els plecs de signatures i les certificacions, perquè acordi la publicació en el Butlletí Oficial del Parlament de Catalunya de la proposició de llei, que  podrà ésser inclosa en l'ordre del dia del ple per al tràmit de presa en consideració.
                                                              
Article 13                                                   
1. El debat de la proposició de llei en el ple s'inicia mitjançant la lectura per un dels secretaris de la cambra del text de l'exposició de motius i del text de la proposició lliurats per la Comissió Promotora en iniciar el procediment,  d'acord amb el que estableixen els articles 106 i següents del Reglament del Parlament.
2. Les proposicions de llei d'iniciativa popular es tramiten d'acord amb el procediment establert pels articles 107 i 108 del Reglament del Parlament.
                                                              
Article 14
1. La iniciativa legislativa popular que estigui en tramitació en dissoldre's el Parlament no decau i es trasllada  a la nova legislatura. En cap cas no és exigible que siguin acreditats novament els requisits fixats per aquesta Llei.
2. La Mesa del Parlament de la nova legislatura, escoltada la Junta de Portaveus, acorda el tràmit a partir del qual s'ha d'iniciar el procediment legislatiu. En cap cas no és exigible una nova acreditació de signatures.

Article 15
La Generalitat de Catalunya, amb càrrec als pressupostos del Parlament, ha d'indemnitzar la Comissió Promotora per les despeses fetes i degudament acreditades, fins a una quantia màxima de 3.000.000 de pessetes. Aquesta xifra pot ésser revisada periòdicament pel Parlament.

Primera                                              
Quan s'aprovi la Llei electoral de Catalunya, les funcions que la Llei present assigna a la Junta de Control correspondran a la Junta Electoral de Catalunya.

Segona
Contra els acords de la Junta de Control es poden interposar els recursos determinats per les lleis electorals vigents.

Primera
S'autoritza el Govern de la Generalitat a dictar les disposicions necessàries per al desenvolupament i el compliment d'aquesta Llei.
                                                              
Segona
Aquesta Llei entra en vigor al cap de vint dies d'haver estat publicada en el Diari Oficial de la Generalitat de Catalunya.

Per tant, ordeno que tots els ciutadans als quals sigui d'aplicació aquesta Llei cooperin al seu compliment i que els tribunals i les autoritats als quals pertoqui la facin complir.

Palau de la Generalitat, 23 de març de 1995

President de la Generalitat de Catalunya

1995
Lleis de Catalunya